Konstante Storm wen op derde valbylputjie | Maroela Media
Graeme Storm. Foto: Michael Sherman/ANA
Storm, wat die laaste ronde in 71 houe voltooi het, het 54 putjies ná mekaar gespeel sonder om 'n hou aan syfer af te staan totdat hy in die laaste ronde een-oor op die syfer-drie 14de gespeel het.
Rory McIlroy, wat Sondag drie houe agter Storm afgeslaan het, het op al drie van die valbylputjies wat by die 18de gespeel is, met sy bofhoue gesukkel en moes al drie keer uithaal om by Storm te probeer bly.
Die derde keer, egter, was ook McIlroy se tweede hou in die dik kikoejoegras. Hy het met sy derde na die setperk redelik herstel, maar die eerste sethou van Storm is rakelings langs die blikkie verby en hy het vir die derde keer syfer gespeel.
Rory se sethou was egter mis, en die Engelsman is die nuwe SA kampioen.
♦ Die 18de putjie was nie McIlroy se gunsteling nie. In die tweede en die derde ronde het hy elke keer op die 18de 'n hou daar aan syfer afgestaan.
Dit was terloops die eerste keer sedert 2014 in Qatar dat 'n gholftoernooi in die Europese reeks eers by die derde ekstra putjie beslis is.
McIlroy het met 33 oor die eerste nege en 35 na die draaipunt 68 gespeel om sy agterstand van drie houe na die derde ronde in te haal. Hy was nog by die 17de een hou voor Storm, maar het toe op die syfer-drie 17de sy sethou verbrou – en die twee voorlopers was toe gelyk.
♦ Die 17de putjie het ook 'n einde aan Jordan Smith van Engeland se kanse gebring. Ná 'n brouhou op die eerste putjie het hy vyf voëltjies en twee arende aangeteken en toe, soos McIlroy, op die 17de 'n hou afgestaan. Hy was toe een hou agter met net die 18de wat voorgelê het en het een hou agter Storm en McIlroy geëindig – maar hy sal vanaand wonder oor die sesde, ook 'n syfer-drie, waar hy drie houe meer as syfer gespeel het.
♦ Dean Burmester, Thomas Aiken en Trevor Fisher jr. van Suid-Afrika het al drie 69 oor die laaste ronde aangeteken. Burmester het daarmee vierde geëindig en die ander twee was gesamentlik vyfde.
♦ Jaco van Zyl, 74, het twee houer swakker as syfer in die laaste ronde gespeel en was in die 13de plek die volgende Suid-Afrikaner.